კუნტურის_საყდარი
აფსიდის ცენტრში გაჭრილია მაღალი, ნახევარწრიულთაღოვანი სარკმელი, რომელსაც ძირი საფეხურებად აქვს დამუშავებული. თითო, თაღოვანი სარკმელი ჯვრის დანარჩენ მკლავებშიცაა, შესასვლელების ასწვრივ. აფსიდს, მთელ სიგრძეზე ორსაფეხურიანი ჩამოსაჯდომი გასდევს. ტაძრის ოთხივე მკლავის კედლები საკურთხევლის კონქის ქუსლის დონეზეა შემორჩენილი. გუმბათქვეშა კვადრატის ოთხივე კუთხეში-შესაბამისი მკლავის მხარეს-გამოყვანილია თითო ნახევარსვეტი, რომლებზეც გადაყვანილი იყო გუმბათის საბჯენი თაღები. გუმბათქვეშა სამხრეთ-დასავლეთის და ჩრდილო- დასავლეთის ბურჯები სპეციალურად თნაბარი ზომით დაჭრილი შირიმის ქვითაა ნაწყობი, დანარჩენი ორი კი-აგურით. სამხრეთ-დასავლეთის ბურჯს შემორჩენილი აქვს შირიმის, მრუდხაზოვანის პროფილის ოდნავ გადმოშვერილი იმპოსტი. საკურთხევლის გვერდებზე მდებარე ორივე სათავსი აფსიდიანია. ორივე აფსიდი ნახევარწრიულიმოხაზულობისაა. ნახევარწრიულია მათი კონქის თაღებიც. სამკვეთლოს კედლები შიგნიდან სქლადაა შელესილი, მაგრამ, ალაგ-ალად, მოჩანს რიყის ქვის წყობა, რომელიც ზოგან სწორ რიგრბადაა ნაწყობი, ზოგან-ქაოსურად. სათავსი გადახურულია ჯვრული კამარით. კამარა ქარგილებზეა გამოყვანილი. კამარის წვერის წყობაში მკაფიოდაა გამოყოფილი თნაბარი ზომის ქვებით ნაწყობი ნაწილები. მის ქუსლათნ გამოყოფილია შირიმის, პროფილირებული იმპოსტები (ორ სადა ზოლს შორის მოქცეული, სამკუთხა შვერილი, რომლის წვერი ზოლების ზედაპირთან ერთ დონეზეა). აფსიდის სარკმელი პატარაა. აქვს ნახევარწრიული თავი. საკურთხევლის სარკმლის გარდა, სათავსს ჩრდილოეთის კედლის შუა ნაწილში გაჭრილი სარკმელიც აშუქებს. ეს უკანასკნელი აღმოსავლეთის სარკმელზე ბევრად უფრო დიდია და ფორმითაც უფრო წესიერი. სათავსის გვერდით კედლებზე საფეხურით შეღრმავებული, თითო, ბრტყელი ნიშაა. ასეთივე ნიშა იყო დასავლეთის კედელზეც, რომელშიც, XVI საუკუნის რესტავრაციის დროს, კამარის დასაყრდნობად, კვადრატული აგურით ნაწყობი, შეისრული თაღი ჩააშენეს თაღის სამხრეთის ქუსლი დაყრდნობილია სათავსის სამხრეთ-დასავლეთ კუთხეში აგებულ, მასიურ, ნახევარწრიულ ბოძზე. რომლის ქვედა ნაწილი, ძირითადად, რიყის ქვისაა, ხოლო ზედა- აგურის. თაღის მეორ საყრდენი ბოძი, რომელიც სათავსის ჩრდილო-დასავლეთ კუთხეში დგას — მთლიანად შირიმისაა. ამავე რემონტის დროს აფსიდის სამხრეთის კუთხის დიდი ნაწილი აგურით აღუდგენიათ. სათავსის სამხრეთ კედელში ვიწრო, მაღალი, თრაზულად გადახურული კარია. სათავსს მეორე შესასვლელი დასავლეთიდან აქვს - ტაძრის ჩრდილოეთის მკლავიდან. ეს კარი საკურთხევლიდან გამომავალ კარზე უფრო განიერია მაგრამ რამდენადმე დაბალი. შიგნიდან იგი გადახურულია ნახევარწრიული თაღით. გარედან კი არქიტრავი ეხურა-ეკლესიის განმაახლებლის წარწერით. საკურთხევლის სამხრეთით მდებარე სათავსი - სადიაკვნე-არსებითი სახეცვლილებებითაა შემორჩენილი. თავდაპირველად ეს სათავსიც ჯვრული კამარით იქნებოდა გადახურული, რომელიც XVI საუკუნის რესტავრაციის დროს, ცილინდრული კამარით შეიცვალა. მასში ქვის წყობით გამოყვანილია ტოლმკლავა ჯვრის გამოსახულება. თვით სათავსი დადაბლებულია სავარაუდოდ, მეორე სართულის მოწყობის მიზნით. კამარის მდებარეობის წყალობით, სათვსის ორივე სარკმელი, აღმოსავლეთით(მოქცეულია საფეხურით შეღრმავებულ არეში) და სამხრეთით, შედარებით დაბლაა განლაგებული. სამკვეთლოს მსგავსად, აქაც სამხრეთ-დასავლეთ და ჩრდილოეთ კედლებზე მოწყობილია ბრტყელი ნიშები. მეორე სართულის ოთახს, აღმოსავლეთით, პატარა სარკმელი აქვს. შესასვლელი კი გარედან, სამხრეთიდან ქონია. გარედან ეკლესიის კედლების წყობაში შეიმჩნევა სხვადასხვა პერიოდის სამშენებლო ფენები რომლებიც ერთმანეთისგან, როგორც საშენი მასალით, ისე წყობის ხარისხითაც მნიშვნელოვნად განსხვავდება.